b) Produktu primarioa: ekoizpen primariotik datorrena, tartean, lurretik, abeltzaintzatik, ehizatik eta arrantzatik datorrena, Elikagaien Higieneari buruzko Europako Parlamentuaren eta Kontseiluaren 2004ko apirilaren 29ko 852/2004 (EE) Erregelamenduaren 2. artikuluko b) apartatuak xedatzen duenez. c) Ekoizpen primarioa: produktu primarioen ekoizpena, hazkuntza edo laborantza; barne hartzen ditu uzta biltzea, jeztea eta hiltegiko abereen hazkuntza. Barne hartzen ditu, baita ere, Europako Parlamentuaren eta Kontseiluaren 2002ko urtarrilaren 28ko 178/2002 (EE) Erregelamenduaren 3. artikuluko 17. apartatuan zehazten diren ehiza, arrantza eta basoko produktuen bilketa. d) Produktu primarioen ekoizlea: pertsona fisiko edo juridikoa, Nekazaritza Ekoizpenaren Erregistro Orokorrean (aurrerantzean, REGEPA) edo Abeltzaintza Ustiategien Erregistro Orokorrean (aurrerantzean, REGA) izena emanda dagoena; ehiztariak, eta basoko produktuen biltzaileak; denek ere Euskal Autonomia Erkidegoan eraldatu gabeko produktuak ekoitzi behar dituzte. e) Eragiketa lotuak: ekoizten diren lekuan bertan gauzatzen den produktu primarioen garraio, biltegiratze eta manipulazioa izan daiteke, baldin eta produktuari funtsezko aldaketarik egiten ez bazaio. Elikagaien Higieneari buruzko Europako Parlamentuaren eta Kontseiluaren 2004ko apirilaren 29ko 852/2004 (EE) Erregelamenduaren I. eranskinean zerrendatzen dira. f) Produktu eraldatua: eraldatu gabeko produktuak eraldatuz lortutako elikagaiak. Produktu hauek lantzeko edo ezaugarri jakin batzuk izateko beharrezkoak diren osagaiak izan ditzakete, Elikagaien Higieneari buruzko Europako Parlamentuaren eta Kontseiluaren 2004ko apirilaren 29ko 852/2004 (EE) Erregelamenduaren 2. artikuluko o) apartatuak xedatzen duenaren arabera. g) Elaboratzailea: elikagaiak eraldatzen dituen pertsona fisiko edo juridikoa, izan ekoizle primario edo ez, eta, dagokionaren arabera, Elikagai Enpresen eta Elikagaien Osasun Erregistro Orokorrean edo Euskal Autonomia Erkidegoko Elikagai Establezimenduen Erregistroan (aurrerantzean, ELESE) izena emanda dagoena. h) Txikizkako merkataritza: irabazi-asmoarekin egindako merkataritzako jarduera profesionala, zeinaren helburua baita edozein motako artikuluen salmenta eskaintzea beroien azken hartzaileari, hots, kontsumitzaileei, establezimendu bat erabiliz edo erabili gabe, Txikizkako Merkataritzaren Antolamenduari buruzko urtarrilaren 15eko 7/1996 Legean xedatzen denaren arabera. i) Azken kontsumitzailea: elikagaia kontsumituko duena, eta ez duena elikaduraren sektorean erabiliko ezein merkataritza operazio edo jarduera egiteko, Europako Parlamentuaren eta Kontseiluaren 2002ko urtarrilaren 28ko 178/2002 (EE) Erregelamenduaren 3. artikuluaren 18. puntuan xedatzen denarekin bat.

- 5. artikulua.- Hurbileko salmentaren betekizun orokorrak.

Udal-baimenei edo beren jarduera garatzeko behar dituzten bestelako baimenei dagokienez aplikatu beharreko araudia betetzeaz gain, elikagaiak hurbileko salmentaren bidez merkaturatzen dituzten ekoizle primarioek honako baldintza hauek bete beharko dituzte:

- 1. - Izena emanda egotea, indarreko araudiarekin bat, egiten duen jarduerari dagozkion erregistroetan, hemen xedatutakoaren arabera:

a) Animalia-jatorriko produktu primarioa bada, Abeltzaintza Ustiategien

43